LidanRubinov/Halacha-QA huggingface dataset:
שאלה: עליות לחומש ולמאחזים : לאחרונה התעוררו מס שאלות בנוגע לשהות בחומש (במיוחד בשבת): 1) כשיש צורך לברוח מפני המשטרה האם מותר לברוח עם תיקים ומוקצה בשבת, ומה הדין כשחוזרים מהבריחה? 2) בשבת בחומש אנו שוהים במערה לפעמים יש צורך להביא מים מהמגדל, האם ואיך מותר להביא את המים למערה (במקרה שכל אחד יכול ללכת ולשתות)? 3) לפעמים במהלך השבת עולה רועה ערבי ימ"ש לאיזור, האם מותר לזרוק עלים אבנים כדי לגרשו, והאם מותר לקחת להבריח את הצאן? וכשיש חשש שהערבי יזעיק עזרה מהכפר האם מותר להתקשר לכיתת כוננות שיבואו במקרה הצורך? 4) האם מותר להוציא טישו מחוץ למערה לצורך שרותים, והאם ואיך מותר להוציא דברים מהמערה לחוץ? שנזכה לבנין חומש ובית המקדש!
תשובה: 1. היות וזה מאבק על ארץ ישראל, הדברים נדחים. כמובן שמה שאפשר לעשות פחות, עדיף. אבל מה שיש הכרח, שיעשו את זה. 2. היות והשטח שם מוגדר ככרמלית, ואסור לטלטל לאדם יחיד ארבע אמות (2 מטר), אם יש שורה של לפחות שלושה אנשים, וכל אדם מחזיק קנקן ונותן לחבירו וחבירו לחבירו, אפילו שאותם האנשים מתחלפים, והם רצים קדימה, וכל אחד בתוך 2 מטר מושיט לחבירו וכן הלאה עד שמגיעים למערה שהיא רשות יחיד, היות ויש לה מחיצות. יניחו את הכד על איזשהו בזנט שגבוה יותר מ-3 טפחים (25 סנטימטר) מהרצפה (ארגז הפוך או סלע וכו') ואז זה נקרא מקום פטור, ומקום פטור אפשר להכניס לרשות היחיד. אם כל אחד יכול ללכת לשתות, אז עדיף. 3. היות והם באים להתנכל, מותר להתגונן. אם נראה לכם שצריך, מותר לכם להזעיק כיתת כוננות. 4.כן, משום כבוד האדם. מוזכר בתלמוד שאם אדם צריך לצאת לשירותים ואין לו נייר טואלט, יהיה מותר לו לקחת אבנים (שהם מוקצה) לשימוש, משום כבוד האדם. והוא הדין שיהיה לו מותר לטלטל נייר לצורך שירותים, גם במקום שאין עירוב כמו כרמלית משום כבוד האדם.
שאלה: נפצים- מותר אסור: האם יש בעיה הלכתית בהדלקת נפצים כל עוד אתה נזהר ולא מדליק על אנשים או משהו כזה, ואם מותר, מדוע דין-"דינא דמלכותא דינא" אינו תקף על דין זה?
תשובה: יש בעיה הלכתית בהדלקת נפצים. האיסור שהוטל על כך הוא מפני שהיו פגיעות באנשים. ולכן אין להדליק נפצים גם אם נזהרים שלא לפגוע באנשים. כי אתה נזהר, ואחר לא יודע להזהר, והשלישי מזלזל ולא נזהר בכלל. ולכן יש לאסור כל שימוש בנפצים.
שאלה: הורדת שפם עם השורש: אני בן 14 ויש לי שפם האם מותר לי להוריד אותו כשהשיער יוצא עם השורש?
תשובה: אסור, שאיסור תער כולל גם את השפה העליונה, עיין בשו"ע חלק יו"ד (סי' קפ"א) ובט"ז שם (סק"ג).
שאלה: תולעים בקוואקר: מה הדין של קוואקר לעניין תולעים?
תשובה: קוואקר יש לקנות רק בשקיות שאין בהם קורים, וכמו כן כדאי להסתכל מבחוץ שאין חורים ונגיעות של הקוואקר. (כמו כן, יש לבדוק שהקוואקר הוא מחנות מושגחת לעניין חדש). לאחר הקניה לפני השימוש יש לפזר את הקוואקר על צלחת או משטח לבן, ולפרר את הפתיתים להתבונן שאין ביניהם חרקים ושאר נגיעות. בברכת התורה והארץ הרב יהודה הלוי עמיחי
שאלה: מהי אהבה: אני חושב שאני אוהב מישהי (כבר די הרבה זמן), איך אני יכול לדעת אם זה אמיתי או סתם?
תשובה: אם הדבר נקבע אצלך בלב יש מקום לבדוק זאת. אין אהבה חד צדדית בכדי שתהיה אהבה צריך שני צדדים כך שעליך לברר האם הצד השני גם חושב בכיוון. אולם מכיון שאתה צעיר אני מציע שאם אתה יכול להמתין ולהתאפק אזי לבדוק זאת רק עוד שנה. אולם אם זה לא מניח לך אזי תבדוק זאת עכשיו. במקרה וגם הצד השני מעוניין בקשר אזי תחליטו שאתם באופן עקרוני מכירים בכך שיכול להיות קשר רציני בניכם. אולם תוציאו אותו לפועל רק בשלב מאוחר יותר כפי מה שידריכו אותכם ההורים או הרבנים.
שאלה: תביעה על הלוואה: אני גר בקרית חיים. לפני כשנה וחצי הלוויתי כסף למישהו שגר בחולון, והוא לא החזיר. אני רוצה לתבוע אותו לדין. שאלותיי: א. בהנחה שהוא לא ירצה לבוא לדין תורה - כמה זמן יעבור מרגע שאגיש את התביעה ועד שאקבל כתב סירוב? ב. בהנחה שהוא יסכים לבוא לדיון - איפה בדיוק יתקיים הדיון? ג. האם בית הדין מתחייב לתת לצדדים את הנימוקים לפסק הדין?
תשובה: א: כתב בשולחן ערוך חושן משפט סימן יא סעיף א: "כיצד מזמינים בעל דין לדין, שולחים לו בית דין שלוחם, שיבא ליום המזומן לדין. לא בא, מזמינים אותו פעם שנית. לא בא, מזמינים אותו פעם שלישית. לא בא, ממתינים לו כל היום. לא בא, מנדין אותו למחרתו. במה דברים אמורים, במי שהיה בכפרים ויוצא ונכנס  אבל מי שהוא מצוי בעיר, אין קובעים לו זמן אלא פעם אחת, ואם לא בא כל אותו יום, מנדין אותו למחרתו". ובהמשך שם, שאם אמר בפירוש שאינו בא, מנדים אותו מיד. ובסימן צח סעיף ה, ששלושת הפעמים הם בימים ב' ה' ב', שבהם היו יושבים הדיינים. בפועל יש מנהגים שונים בבתי הדין הרבניים האזוריים. והזימון הראשוני הוא לבוא לחתום על שטר בוררות, ואם לא מופיע לזימון זה ישמעו את המקרה וישקלו מתן כתב סירוב במידה ויש מקום בהלכה לתביעה זאת. (לענין כתב סירוב המקור הוא בסימן כו בנוגע להליכה לערכאות). ב: אמנם בשולחן ערוך סימן יד סעיף א נפסק ש'עבד לווה לאיש מלווה' והנתבע הולך אחר התובע. אבל ברמ"א שם שלמעשה הולכים אחר הנתבע, ואע"פ שבעיר התובע בית הדין יותר גדול (מהרי"ק). ונחלקו האחרונים אם התקנה לטובת התובע או לטובת הנתבע. אכן כתב הגר"ע יוסף (יביע אומר חלק ב חושן משפט סימן ד אות ב) שהמנהג בארץ ישראל וסביבותיה כרמ"א (אף לספרדים). אמנם כתבו האחרונים (הביאם הגר"ע יוסף שם) שאם ההלוואה נעשתה כששניהם גרו באותה עיר, ועקר הנתבע את מקום מגוריו, אין הולכים בזה אחר הנתבע. ג: הגמ' בבא מציעא דף סט סוף עמוד א, מספרת ששותף הפסיק את השותפות ולקח את חלקו שלא מדעת חברו. כאשר הראשון עשה זאת במעות שותפות, אמרו שעשה כדין. ואילו כשהשני עשה זאת מאוחר יותר בחמור פסקו שעשה שלא כדין. והשני טען שהוא סתם נגדו, ואמר רב פפא 'בכהאי גוונא ודאי צריך לאודועיה' ( שבכגון זה ודאי צריך להודיעו). כותבים התוס' שם שמדובר על הודעת טעם הדין. וצריך לכתוב את טעם הדין דווקא במקרה כגון זה, שיש חשש של 'והייתם נקיים מד' ומישראל' אבל בדרך כלל אין צורך. ומקשה תוס' שבגמ' סנהד' לא: משמע שאם יבקש שיכתבו לו 'מאיזה טעם דנתוני' יש לכתוב, ולא חילקה בין המקרים. ומתרצים שני תירוצים. א: שבסנהד' לא: מדובר שבא לדין בכפייה שלא ברצונו, ולכן צריך לכתוב לו, אבל כשבא מדעתו אין צריך. ב: אכן אין הפירוש כאן כלל הודעת טעם הדין, אלא הוא לענין הודעת השותף על חלוקת השותפות. ובתוס' סנהד' שם חילקו באופן אחר, שבסיפור השותפות, אמר רב פפא, שמקרה זה מיוחד בזה שאנו מודיעים לו מעצמנו גם בלי שמבקש, ואילו בסנהד' מדובר כשמבקש שאז תמיד מודיעים. לסיכום: לשיטה אחת, כותבים רק כשיש חשד או כשכפו לדין. לשיטה שניה לעולם כותבים כשמבקש. וכך גם לשיטה השלישית, אלא שלדידה כשיש חשד אנו כותבים מעצמנו. להלכה, בשולחן ערוך חושן משפט סימן יד סעיף ד, בדעת המחבר משמע שאם בקש שיודיעו, לעולם צריך להודיע (וכשיש חשד מודיעים מעצמנו). ואילו הרמ"א פסק שרק כשדנו על ידי כפייה כותבים לו. עוד כתב הרמ"א שם שמדובר על כתיבת הטענות והפסיקה בלבד, ולא על הנימוקים (ובזה חילק בין המקרים הנ"ל ואכמ"ל). ובסמ"ע ס"ק כה פסק שבכל מקרה יש להסביר לבעלי הדין את נימוקי פסק הדין בעל פה. למעשה נהגו בתי הדין הרבניים האזוריים לנמק את פסקי הדין, והדבר אף מעוגן בתקנות בתי הדין הרבניים. הרב אברהם זרביב
שאלה: ציוד לבניית המשכן: מהיכן היה לבני ישראל קרשים, זהב וציוד נוסף להכנת המשכן, הרי הם היו במדבר?
תשובה: בני ישראל יצאו ממצרים ברכוש גדול שכלל זהב וכסף לרוב ומרכוש זה תרמו לבניית המשכן. לגבי הקרשים מביא רש"י מדרש (שמות כו, טו), שיעקב ראה בנבואה שבני ישראל יצטרכו לבנות משכן במדבר ולכן הוא נטע עצי ארזים במצרים וציווה את בניו לפני מותו לקחת את העצים בדרכם.
שאלה: מעמד הר סיני: כמה פעמים משה רבינו היה בהר? מי אמר את עשרת הדברות משה או אלוקים? אני קצת מבולבל,בבקשה, תסביר לי בקצרה את המעמד.
תשובה: משה רבינו עלה להר סיני כדי לקבל את הלוחות הראשוניים למשך ארבעים יום. לאחר שחטאו בעגל חזר משה רבינו להר סיני כדי להתחנן ל-ה' לסלוח לבני ישראל. ולאחר מכן עלה שוב כדי לקבל את הלוחות השניים. כמו כן, לפני מעמד הר סיני עלה משה כמה פעמים לזמן קצר מאוד על מנת להכין את העם למעמד זה. את עשרת הדברות אמר הקב"ה אולם ישנה מחלוקת בח האם הקב"ה אמר את כל עשרת הדברות לכל ישראל או שישראל שמעו ישירות מהקב"ה את שתי הדברות הראשונות ואת השאר שמע משה רבינו והשמיע לכל ישראל.
שאלה: זכויות יוצרים על חלק מדיסק: אני אוהב מאוד זמר מסוים אך אינני מעוניין לשמוע את כל שיריו, אלא רק את אלו שאני אוהב. הבעיה היא, שכל שיר מפורסם באלבום אחר, וממש לא מתחשק לי לקנות איזה חמשה אלבומים שלמים. (גם לארנק שלי לא ממש מתחשק). האם אפשר לקנות אלבום של אותו הזמר (אלבום למשל עם 15 שירים), להשאיר אותו בחנות למרות ששילמתי, ולהוריד מהאינטרנט את 15 השירים של אותו הזמר?
תשובה: נראה לי שמותר, כיון ששילמת ואותו זמר מרויח את כספו.
שאלה: החלפת בגדים שבמבצע: קנינו בגד במבצע. פריט אחד במחיר 100 ש"ח ואת השני מקבלים במקום ב-100 ב- 20 ש"ח. לאחר מכן החלפנו את הבגדים ובקבלה שקיבלנו לא נכתב ענין המבצע אלא פריט ב-100 ש"ח ועוד פריט ב- 100. ושוב הבגד לא התאים וכשהחלפנו קיבלנו זיכוי מלא כלומר 200 ש"ח. (יותר ממה שקיבלנו). האם מותר לעשות כך מלכתחילה, כלומר, לקנות להחליף ושוב להחליף ולהרוויח? (יש לציין שידעתי את המוכרת שהבגד נקנה במבצע ולמרות זאת היא זיכתה אותי בהתאם לקבלה. )
תשובה: אם בעלי החנות מסכימים לזה, כנראה שכדאי להם לעשות את המבצע הזה. ואדעתא דהכי הם עושים את המבצע. אינני חושב שיש בזה הונאה, הם לוקחים את זה בחשבון.
שאלה: שהחיינו על יצירת ספר חדש: אני מפיקה ספר חדש. אני מאוד אשמח לברך שהחיינו שהדפסתו תושלם 1. האם מקובל לברך? 2. אני מתכוונת לעשות כינוס נשים לרגל הוצאת הספר, האם מתאים לברך במעמד זה?
תשובה: 1. יש על זה שאלה. אם את שמחה מאוד, את יכולה לברך. אם יש לך ספק, תקני בגד חדש, ותברכי עליו. 2. שוב, כדי לצאת ידי כל השיטות, תקני פרי חדש שעדיין לא אכלת באותה שנה או בגד חדש, ותתכווני על זה ועל זה. כמו שאנו עושים בחתונה, שהרי יש שאלה מדוע חתן לא מברך שהחיינו על שמחת הנישואים. ולמעשה, הוא מברך על הטלית או על הביגוד החדש, ומתכוון גם על שימחת הנישואין.
שאלה: טיסה לחו"ל בבין המיצרים: כל שנה אנו טסים לארה"ב לבקר את הוריו המבוגרים של בעלי מטעמי כיבוד הורים וגם נפגשים עם שאר המשפחה. כיוון שעלות הטיסה מאד יקרה, אנו מאריכים מעט את זמן הביקור והוא גם מנוצל לקניית דברים נחוצים, מתנות למשפחה וטיולים באזור. בדך כלל אנו טסים בסתיו, אולם, בי"ט בתמוז תשס"ט, פרשת פנחס, תתקיים, בעזרת ה, עלייה לתורה של אחיינו של בעלי (משפחה דתית), וביום ראשון בכ תמוז תהיה התכנסות בבית עם ארוחה חגיגית. הבטחנו שנבוא לאירוע. הבעיה היא שאנו נכנסים לימי בין המיצרים מצד אחד ומצד שני אין לנו אפשרות לנסוע קודם, כי הילדים עדיין לומדים. האם מותר לנו לנהוג כמו בכל שנה. כלומר לערוך קניות, לטייל וכו?
תשובה: טיול מותר בימי בין המצרים, קניות שמברכים עליהם שהחיינו - לא.
שאלה: קיבלתי עציץ בשנת השמיטה: קיבלתי במתנה משלוח של עציץ נקוב בשנת השמיטה ואיני יודע מתי נזרע ואיזה מלאכות נעשו בו. כיצד עלי לנהוג?
תשובה: אפשר להשתמש בעציץ להשקותו ולטפל בו. יש להשאירו בתוך הבית ולא בגינה וכדו'. בברכת התורה והארץ הרב יהודה הלוי עמיחי
שאלה: שאלת לאשה בפגישות: לפי ההלכה הרי אין שואלים ב אשה כלל, האם כאשר נמצאים בקשר עם בחורה למטרת נישואים מותר לשאול אותה מה שלומה, גם בטלפון וגם ב-SMS?
תשובה: אני חושב שכן. אסור לשאול כדי שאדם לא יבוא לידי התקרבות יתירה. כאן כל המטרה שלו היא ליצור התקרבות, כדי שיחליטו שהם יכולים להקים בית נאמן בישראל.
שאלה: ציורים בבתי כנסת: בבקורי בפולין ובתמונות ראיתי ציורי קיר מרשימים על קירות בתי כנסת שם. בנושאים המצוירים: גלגל המזלות, שבטי ישראל, חיות ובהן גם דרקונים ויצורים מוזרים, צמחים, ציורי ירושלים ומקומות קדושים ועוד. מה דעתו של הרב על כך? כיצד מוסבר הדבר, האם ניתן לכך היתר הלכתי?
תשובה: אני מבין שמדובר על ציורים שאינם כנגד המתפללים, מוזכר שלא להתפלל כנגד תמונות, כדי שזה לא יבלבל. הפוסקים התירו את זה, כל עוד זה לא תמונות בולטות, אך אינני ידע אם זה הידור.
שאלה: מנין בצירוף נשים: מדוע נשים אינן יכולות להשלים מניין, כמובן, שבנפרד ועם מחיצה?
תשובה: כשהתורה אמרה שאין אומרים דבר שבקדושה רק בפני עשרה, כתוב "ונקדשתי בתוך בני ישראל"- וח דרשו שעדה זה עשרה כמו המרגלים. וצריך גברים כמו כל מניין. יש כמה דברים התורה ציוותה את ציוויה לגברים ולא לנשים.
שאלה: מהם שטרי הדיוטות: אני אשמח לדעת מה הכוונה לשטרי הדיוטות בימינו, איך אדע להבדיל ביניהם? האם מדובר על עיתון או חשבונות וכדומה?
תשובה: אם זה חשבונות של בנקים, של חברות, מים, חשמל וכו', זה שטרי הדיוטות. בשבת קוראים נושאים של פרשת השבוע. דברים אחרים שאינם שטרי הדיוטות, כגון, ספרות שמעניינת אותך, תיאור נפלאות הבריאה, מסעות לירח וכדו', אפשר לקרוא. אם יש עיתון מעורב, את העמודים שמדברים על הצעות עבודה, בניה ומסחר, אל תקרא בשבת. אבל עמודים שמדברים על פרשת השבוע או על נושאים שמעניינים אותך (סיפורים על אנשים וכדו'), אפשר לקרוא.
שאלה: חיוב תרומות ומעשרות בחבל לכיש: האם מושבים הנמצאים בין קרית גת לאשקלון, כדוגמת המושבים בחבל לכיש, עוצם, נהורה, זוהר וכן מושבים שבתחום המועצה האיזורית שפיר, כדוגמת היישוב אבן שמואל, חייבים בהפרשת תרומות ומעשרות או בלא ברכה או שאינם חייבים כלל?
תשובה: ברור שחייבים, עד אשקלון אין בעיה. כל הבעיה מתחילה בדרום, אם זה היה כיבוש עולי בבל או לא. אבל עד אשקלון אין בעיה. יש כאלה שמתחו קו מאשקלון לבאר שבע, וכל המושבים שנמצאים בפנים מפרישים. השאר מפרישים בלי ברכה.
שאלה: פדיון לאחר הפלה בשבוע שביעי: אשמח לדעת מה הדין בקשר לפדיון, בהפלה בשבוע השביעי למניין הרופאים, כי באחת מהתשובות נאמר "הפלה לאחר 40 יום מתחילת ההריון (השבוע השמיני למנינם של הרופאים) אם ניכרה צורת העובר פוטרת מפדיון של הילד הבא."
תשובה: אם בהפלה היתה תחילת אברים, דבר שניתן לברר על ידי סיכום מחלה מבית החולים, אז לא מבצעים פדיון, אם לא היו אברים אז עושים פדיון, בשבעה שבועות יש ספק גדול אם היו כבר אברים.
שאלה: הסרת טבעות לפני נטילת ידיים: האם יש להוריד את הטבעות, בכל נטילת ידיים, גם לפני אכילת לחם, גם לפני דבר שטיבולו במשקה, גם אחרי שירותים? הטבעות די צמודות לאצבע ואיני מקפידה אם יגעו בהן מים, הטבעות לא יהרסו.
תשובה: הכלל הוא כזה: לו יצויר שאם את היית עושה ספונג'ה, לשה בצק ופעולות כאלה לא היית מורידה את הטבעות בעבודות הללו, את יכולה ליטול ידיים כך. אבל אם את מורידה אותן לצורך ביצוע פעולות מסוימות, אז גם לצורך אכילה. לעניין דבר שטיבולו במשקה, לא נוטלים ידיים. יש על זה מחלוקת הפוסקים, והרבה מן הפוסקים סוברים, שבזמננו על דבר שטיבולו במשקה לא נוטלים ידיים. לעניין נטילת ידיים אחר שירותים, ודאי שלא צריך להוריד את הטבעות (אין לנטילה זו את הכללים של הנטילות האחרות). כמובן, שאישה נשואה שטובלת, צריכה להוריד את הטבעת.
שאלה: עבודה כאחות ראשית: האם מותר לאשה דתית לתפקד כאחות ראשית במחלקה. האם זה נחשב כתפקיד שררה או לא, במחלקה מתפקדים גברים ונשים בתפקידי סיעוד וככח עזר תחת פיקודה של האחות הראשית, והיא אחראית על חלק מקבלת החלטות לגביהם?
תשובה: מותר לאשה להתמנות כאחות ראשית במחלקה. תפקיד האחיות הולם מאד לנשים ולכן גם האחריות עליהם טוב שיהיה ביד אשה. כל זאת מבלי להכנס כלל לנושא של שררה לאשה.
שאלה: נסיעה לחתונה מהישיבה: יש לי חבר בישיבה שכב הרב רה"י. חברי סיפר לי כמסיח לפי תומו שרה"י מרשה לצאת מהישיבה ( ההסעה המאורגנת מהישיבה) לחתונות לא לפני 19:30. -דבר זה היה מאד תמוה בעיניי,-הרי כבר למדונו ח וזה נפסק בהל שמבטלים תורה כדי לשמח חתן וכלה! ועוד שאם החברים הם עיקר המשמחים בחתונות איחור כזה שלהם מאד בולט ומשפיע לרעה. מה יגיד הרב לתלמידי ישיבת מצפה רמון חספין קרית שמונה וכד? (שרוב החתונות הם במרכז) אשמח אם הרב יענה לי וכך אלמד הדרכה כללית על כל נושא שמחת חתן וביטול תורה.
תשובה: א. אמנם נאמר בכתובות מבטלין תלמוד תורה להוצאת המת ולהכנסת כלה. אך הרא"ש מביא שם ירושלמי שר' אבהו שלח את בנו ללמוד תורה בטבריא שלחו לו שבנו מרבה לעסוק בגמילות חסדים על חשבון לימוד התורה. שלח לו המבלי אין קברים בקסרי שלחתיך לטבריא כבר נמנו בעלית בית אריס התלמוד קודם למעשה. ב. ב"ה יש בישיבה חתונות לעיתים קרובות. על כן נוצר צורך לתכנן איך לא לפגוע ברצף הלימוד וגם לשמח את החתנים. וכל חתונה נבחנת לגופא על ידי הר"מ הממונה על זה. ג. לכל ישיבה יש ב"ה ראש ישיבה והוא יודע מה נכון ומתאים לתלמידי ישיבתו ואין להקיש ממקום למקום.
שאלה: הופעה של משפחת ואך: הזמנו את משפחת ואך בהרכב מלא, להופעה במקום מגוריי. (אנחנו גרעין תורני). פרסמנו כי ההופעה תהיה לנשים בלבד, אך קיבלנו הדים רבים של מחאה מצד גברים שמאוד רוצים להשתתף, בישיבה נפרדת כמובן. מאז שהגרעין הגיע,הציבור הדתי והכללי התקדמו בצעדי ענק - ביה"ס הפך תורני בהגדרה, יש שיעורים קבועים, חברותות, סניף בני עקיבא הפך נפרד והנוער התחזק ולומד במקומות תורניים - מה שלא היה כשהגענו. ידוע לי, שאין שירת נשים סולו, אלא כליווי בלבד, אך הן עומדות על הבמה. האם לפתוח את ההופעה גם לגברים, יהווה אמירה מסויימת של הקלה בעניין צניעות, מצד הגרעין? קשה לי לשאול את הרב המקומי משום שאינו מכיר את משפחת ואך, ולא מכיר את הערך המוסף של ההרמוניה המשפחתית שבהופעותיהם.
תשובה: אני חושב שאין לכם לתת לגיטימציה. אבל אם מישהו בא, בא. למרות שיש בזה תועלות, אצלנו ביהדות, המטרה איננה מקדשת את האמצעים. גם האמצעים צריכים להיות על טהרת הקודש. יש מקומות שחשוב שתהיה הופעה כזו, אבל ציבור של בני תורה אני חושב שצריכים להקפיד ולא לתת לגיטימציה.
שאלה: ביקור בכותל, בבית כנסת ובבית עלמין בזמן נדה: האם מותר ללכת לבית העלמין (לטכס האזכרה של סבתי), לקברי צדיקים בזמן שאני נדה? האם מותר ללכת לכותל או לבית הכנסת וכן לגעת בספרי תורה, ספרי קודש, תהילים וכו בזמן נדה?
תשובה: יש נוהגים לא ללכת לבית הקברות בזמן נדה אבל מי שלא נוהג ככה יש לו על מי לסמוך. אין לגעת בספר תורה בזמן נדה.
שאלה: הצעת נישואין בשבת: האם יש איזושהי בעיה בלהציע נישואין בשבת?
תשובה: לא.
שאלה: שעון שנשאר אצלי לאחר טיול: יש ברשותי שעון שילד נתן לי פעם בטיול לשמור ובסוף בטעות שכח לבקשו בחזרה והשעון נמצא אצלי, אינני יודעת את שם הילד ואין לי דרך להתקשר אליו, מה לעשות בשעון?
תשובה: כיון שהילד שכח את השעון בידיך השעון הוא מציאה וחלים עליו דיני השבת אבידה אך כיון שהוא הגיע אליך בתור שומרת ולא מצאת אותו סתם ברחוב לא חלים עליו דיני יאוש בעלים ואת צריכה לשמור עליו לעולם. אבל מותר להשתמש בשעון אם אפשר להעריך את שוויו של השעון כדי שאם פעם יבוא בעליו תוכלי להחזיר לו את תמורתו. הרב אליעזר שחור
שאלה: עבודה הנוגעת בחילול שבת: אני היום עובד במקום שחלק גדול מעובדיו עובדים בשבת. כמובן, שהובהר לי כשהתקבלתי, שלא יצפו ממני לעבוד בשישי או שבת, אבל לפעמים יש לעבודתי נגיעה למלאכה שנעשתה בשבת. מה עלי לעשות?
תשובה: קשה לענות באופן כללי, העקרון הוא שאסור לך לסיע למישהו לחלל שבת.
שאלה: צנים עם ריבה: מה מברכים במצב שאין עוגה בבית לשתות עם הקפה אז עושים ריבוע קטן של צנים ומורחים עליו ריבה כשהכוונה לאכול את זה במקום עוגה, כלומר, הרצון הוא לאכול משהו מתוק אחרי ארוחה גדולה?
תשובה: יברך בורא מיני מזונות שהרי אוכלו בתור עוגה למתק את הקפה.
שאלה: ברכת הקרמבו: מה יברך אדם שאוכל קרמבו? יש לציין שהוא אוכל קודם את הקצף מלמעלה ובסוף הוא אוכל את הביסקויט. ומהי סברתו של הרב עובדיה יוסף שליט"א בנידון?
תשובה: על קרמבו מברכים שהכל, שיש לנו כלל בדיני ברכות שהעיקר פוטר את הטפל, וכיוון שהעיקר בקרמבו הוא הקצף והביסקויט אינו אלא להחזיק את הקצף לכן הקצף נקרא עיקר והביסקויט טפל, אך כל זה אם אוכל הכל יחד אך אם משאיר את הביסקויט ואוכלו בסוף לבדו מברך עליו בורא מיני מזונות, עיין בילקוט יוסף ח"ג עמ' תקלב.
שאלה: שמיטת כספים ופרוזבול: מדוע צריך למלא שטר פרוזבול על חיסכון בבנק למרות שהוא אינו אדם פרטי? האם אדם אשר לקח הלוואה ממצוקה לכסף יכול להגיד שהפרוזבול אינו תקף?
תשובה: פרוזבול אינו נכתב נגד הבנק, האדם כותב אותו נגד אנשים שהלווה להם (לאנשים פרטיים) כסף, כדי שחובות לא ישמטו, כותב פרוזבול. מה שהפקדת בבנק זה פיקדון ולא הלוואה.
שאלה: כיתוב על מצבה: אחי נפטר לפני כשבועיים, הייתה לו בת זוג גרושה כהלכה, הוא היה רווק והם גרו ביחד. יש להם ילד משותף. איך לבטא את היחס ביניהם על הכיתוב במצבה? לדוגמא: אישי, בן זוגי, וכו. אשמח להצעות נוספות.
תשובה: גם זוגות שהיו נשואים כהלכה לא מציינים על המצבה את הקשר הזוגי כלל אלא רק את שמו הנפטר ויש מוסיפים גם כמה מילים על אישיותו. וזה הכל!
שאלה: ביטוח באוצר בית דין: 1. מה הדין לחקלאי שלא מסתמך על היתר המכירה ועובד עם אוצר בית דין ומשווק דרכם, האם מותר לו לעשות ביטוח על הפירות כבכל שנה? מטרת הביטוח היא שאם יהיו נזקים לפירות חברת הביטוח תפצה את החקלאי בהתאם לדרגת הנזק 2. אם חברת הביטוח תשלם כסף פיצויים לחקלאי, מה דינו של הכסף? 3.אם ישנם דברים נוספים שלא העלתי בשאלותיי, בנושא זה, המצריכים הדרכה תורנית בנושא זה אבקש מהרב ליידע אותי בהם ולהדריכני.
תשובה: 1. מותר לעשות ביטוח על הפירות. 2. כל ביטוח ות (למי ואיך) תלוי בהסכמים ובחוזים שבין אוצר בית דין והחקלאי. בברכת התורה והארץ הרב יהודה הלוי עמיחי
שאלה: משחקי ילדים הדומים לצלם: האם מותר לאפשר לילד קטן לבנות חרב הנראית ממש כצלב, ואם כן, האם יש עניין לפרק אותה מיד לאחר המשחק?
תשובה: הוא יכול לשחק עם זה, רק שיפרק את זה אחר כך.
שאלה: שקר בבית: ברצוני לדעת איך אוכל לחזור בתשובה על שקר שאמרתי לאשתי בנוגע ללימודים. באמת מה שקרה שהיה מקצוע מסוים בבגרות שלי שעשיתי ברמה מאוד גבוהה, אבל לאחר שניגשתי לא הצלחתי לעבור אותו ותמיד חשבתי שאוכל לעשותו בהמשך ולקבל את מה שאני באמת יודע.לאישתי אמרתי שבמקצוע זה יש לי ציון טוב והכל היה ר. אמרתי לי כך משום שחשבתי שאעמוד על כל כך לתקנו ומבלי שיחשבו עלי שאיני מסוגל למקצוע זה. כמובן, שהיום אני ממש מבין שזו היא טעות גדולה שעשיתי. א. איך אוכל להסביר לה בצורה הטובה יותר שתבין אותי? ולא תחשוב עליי על שאר הדברים שבהם אין כלום.? ב. אני ממש מתחרט על כך ואני מפחד לפגוע באשתי לאחר שאודיע לה.
תשובה: אם אין צורך לומר לה זאת אתה לא צריך לומר לה שנכשלת שהטעת אותה. אלא תדחה את הגילוי הזה לאחר שתוכיח לעצמך ולה שיש לך יכולות ואתה מצליח במה שאתה עושה. אשתך תמחל לך אם אתה בסך הכל מצליח. אך אם יש לך קשיים ואתה מסתיר אותם וגונב את דעת אישתך זה לא טוב עליך להיות אמיתי גם כלפי עצמך ולדעת את כוחותיך וגם להיות אמיתי כלפי אישתך.
שאלה: בישול וחימום בשבת: א. לאחרונה שמעתי בשיעור כי מותר לשים על הפלטה לפני שבת אוכל שאיננו מבושל כדי שיתבשל המהלך השבת. האם אכן כך? תמיד חשבתי כי מותר לאכול בשבת רק אוכל שבושל די צרכו לפני שבת. ב. האם מותר לאשכנזים לשים על הפלטה בשבת אוכל שיש בו מעט רוטב, כגון צלי עוף או כל תבשיל שהרוטב בו מועט ולא העיקר?
תשובה: א. נכון. בליל שבת מותר לאכול רק מה שבושל קודם השבת, אבל מותר להניח קודם שבת דבר שלא בושל כל צרכו לצורך מחר. יש באמת שיטות שאומרות שזה דוקא בבשר וכדו' שטעונים בישול הרבה זמן, אבל לא בקלי הבישול. ב.כן, אם אין בו חשיבות יהיה מותר. הולכים אחר עיקרו של אוכל, ואם עיקרו דבר גושי יהיה מותר.
שאלה: בחירת טבעת נישואין: האם מותר לכלה לראות או לבחור את טבעת הנישואין ביחד עם החתן?
תשובה: מותר לכלה לבחור את הטבעת וכך גם היא תקבל טבעת שהיא מרוצה בה.
שאלה: לא באו לניחום אבלים: הורי נפטרו במהלך השנה האחרונה, אבי לפני כחודש. ישבתי שבעה בביתי, ישוב דתי, ולמרבה הפליאה חלק גדול מהנשים לא הגיע לנחמני ואף לא עשה זאת בטלפון. תפילות התקיימו מידי יום כך שגברים הגיעו. העובדה מעציבה לנוכח היות אישי תורם לחיי הרוח ודת בישוב במיוחד בשיעוריו. איני מסוגלת לעבור על כך לסדר היום. אולי אני לא הכי נחמדה אבל כשמישהו זקוק למשהו אני הכתובת מה אני עושה? אני רוצה לציין שאמשיך לטפל בכל מה שיוטל עלי אבל כבר לא ממקום טהור. מעין גולת חנק תעמוד ביני ובין המבקשים ותמיד אזכור שלא היו לצידי כנזקקתי להם.
תשובה: כנראה שהנשים בישוב אינן מודעות למצוה של ניחום אבלות. אדרבה המנהג הנכון הוא שגברים ינחמו גברים ונשים תנחמנה נשים. תמצאי דרך חכמה להביא את הדבר למודעות הנשים בישוב. אם יש רב במקום או ת"ח דברי אתו שיקדיש לכך תשומת לב לתקן את המעוות המושג "חברה קדישא" במקור היה שהישוב התחלק לחבורות וכל חבורה דאגה לחבריה לנחמם ולסיע בידם בשעת אסון. מן השמים תנוחמי.
שאלה: הליכת חולה לתפילה: חולה שאין בו פיקוח נפש, אך ידרש ממנו מאמץ אדיר על מנת לקום לתפילה וגם ללכת לתפילה, רשאי להתפלל בביתו?
תשובה: כן, אם קשה לו אז הוא אנוס.
שאלה: בע"ח או קיפול תפילין: התפללתי בביתי מסיבה כל שהיא. באמצע התפילה שמעתי את החתול מיילל חזק, מה שאומר שמשהו מאוד מפריע לו. האם לאחר התפילה אני אקפל את התפילין או שמא אלך וארצה את החתול שכנראה סובל ורק מפני צער בע"ח! ורק לאחר מכן אקפל את התפילין?
תשובה: תחלוץ ואל תקפל, אתה צריך לדאוג שלא יהיה צער בעלי חיים, ואחר כך תקפל את התפילין.
שאלה: לשתות מים כשאוכלים דג : האם מותר לשתות מים עם דגים. האם הדבר אינו גורם לסכנה לפי ההלכה?
תשובה: מותר לשתות מים כשאוכלים דגים. הגמרא (מועד קטן דף יא עמוד א) אף הביאה שזה בריא אולם כבר כתבו התוספות וכן הכסף משנה (הלכות דעות פרק ד הלכה יח) שהיום הרופאים אומרים שאין בזה רפואה והולכים בדברים אלו על פי הרפואה.
שאלה: תביעה משפטית: שאלתי את הרב לפני כחצי שנה שאלה בנושא תביעה משפטית בבית דין לעבודה של חברת שמירה שאינה משלמת את כל התנאים המגיעים למאבטח ע"פ חוק,או שמשלמת את חלקם (חופשות,נסיעות וכו). תשובת הרב הייתה שהדבר מותר כיוון שהם בין כה וכה לא יסכימו לבוא לדין תורה, ואני לא זוכה לקבל את התנאים שמגיעים לי. מאז פניתי לעו"ד פרטי שמנהל את התביעה כנגדם,וכרגע הוא ממתין לדיון של פשרה שיהיה עם העו"ד של החברה. העניין הוא כזה-כאשר דיברתי עם העו"ד (וגם קיבלתי תיאור מפורט בכתב) על גודל התביעה נוכחתי לדעת כי הסכום שהוא תובע אותם גדול ממה שהיה מגיע לי על פי החוק. כאשר אמרתי לו זאת, הוא אמר כי כך מתנהלות כל התביעות, וכי בסופו של דבר הצד השני מציע את ההצעה שלו (שהיא נמוכה בהרבה) ואז נעשית פשרה. אם בסופו של דבר יוצא שאקבל יותר כסף ממה שהייתי מקבל אם החברה הייתה משלמת על פי החוק, האם יש בעיה הלכתית עם זה?
תשובה: אם תקבל יותר תשאל שאלת חכם.
שאלה: ארוחת שבת מעורבת: אני מדריך בסניף שאינו בישוב שלי, וכך כל הצוות (הכולל בנים ובנות) בסניף, ולפעמים אנחנו עושים ארוחות שבת משותפות, ורציתי לדעת אם יש בעיה, ואם יש בעיה, אז האם היא בעיה הלכתית או בעיה יותר מורכבת?
תשובה: השאלה כללית יותר, האם כל הפעילות בתנועת נוער מעורבת מותרת, אין לכך תשובה אחידה צריך לשאול תלמיד חכם המכיר את תנאי המקום.
שאלה: אבקת נכרי ואכילת בשר ודגים : 1. למה לא אוכלים בשר ודגים ביחד? 2. מה זה אבקת חלב נכרי?
תשובה: 1. הגמרא במסכת פסחים (דף עו עמוד ב) אומרת שיש להיזהר מלאכול בשר ודגים יחד משום שזה קשה לצרעת. וכדברי הגמרא פוסק השולחן ערוך (יורה דעה קטז ב). מצורף קישור בנושא תערובת בשר עם דגים: 2. חכמים אסרו לשתות חלב פרה של גוי שמא יערב בחלב זה גם מחלב של בהמה טמאה. את האבקת חלב מייצרים מחלב ומוסיפים אותו למוצרים, כמו, שוקולד או מזון לתינוקות. הפוסקים נחלקו האם חכמים אסרו רק חלב ממש או גם את הדברים שמייצרים ממנו, כמו, אבקת חלב. קישור לשתי תשובות בנושא: תשובת הרה"ג ליאור: תשובת הרה"ג זלמן מלמד:
שאלה: ספר התורה שכתב משה רבנו: את ספר התורה כתב משה רבנו לפני מותו ולפני כניסת בני ישראל לארץ. איך משה כתב את התורה, האם הקב"ה נגלה אליו והקריא לו מילה במילה? ועל מה משה העתיק את התורה, האם על קלף כמו ספר תורה בימינו?
תשובה: יש שתי דעות בתלמוד האם פרשיותיה של התורה ניתנו להיכתב, כל פרשיה ופרשיה שקיבל משה רבינו במשך הארבעים שנה כתב אותה או לאחר שניתנה כל התורה כולה בשנת הארבעים, אז משה רבינו כתב. ח אומרים על חומש דברים שהקב"ה אמר לו את כל המילים והוא כתב. האברבנאל מסביר שהניסוח הראשוני היה שלו ולאחר מכן הקב"ה אמר לו לכתוב. בפשטות משמע שהפרשיות נאמרו קודם, יש פרשיות שנאמרו בשנה השניה לצאתם ממצרים וכו'. את הכתיבה הוא עשה בשנת הארבעים. ויש שיטה שכבר כתב אותם קודם לדעת מי שאומר שהפרשיות ניתנו להיכתב כבר אז. בכל אופן ברור, שכשכתוב "וידבר ה' אל משה לאמור" משה השיג את המילים הללו בנבואה והעלה אותם על הכתב בשנת הארבעים לכל השיטות.